


ΡΕΠΟΡΤΑΖ ΓΙΑ ΤΑ ΧΡΙΣΤΟΥΓΕΝΝΑ
Γεωργίου Κάκκου
Κατηχητικό Ι.Ν. «Μεγάλης» Παναγίας – Αγίου Δημητρίου Θηβών

ΣΚΗΝΗ 1 – ΣΤΟ ΚΑΝΑΛΙ
 (ΑΦΗΓΗΤΗΣ 1, ΚΑΝΑΛΑΡΧΗΣ, ΔΗΜΣΙΟΓΡΑΦΟΣ=ΝΤΟΡΑ)
ΑΦΗΓΗΤΗΣ 1:         Η Ντόρα είναι γνωστή δημοσιογράφος όπου εργάζεται σ΄ένα από τα μεγαλύτερα κανάλια της χώρας. Τα νούμερα της τηλεθέασης όμως δεν πηγαίνουν και πολύ καλά. Είμαστε στο γραφείο του καναλάρχη, οπού την καλεί,  για να της κάνει παρατηρήσεις για την απόδοσή της.

ΚΑΝΑΛΑΡΧΗΣ:         Κυρία Ακριβοπληρωμένου, όπως βλέπετε κι εσείς, τα νούμερα της τηλεθέασης των ρεπορτάζ σας τώρα τελευταία, είναι πολύ χαμηλά…
ΝΤΟΡΑ:                     Μα, Κε Ελέγχωταπανταόπουλε εγώ …
ΚΑΝΑΛΑΡΧΗΣ:         Δεν αρμόζουν στο κανάλι μας τέτοια νούμερα! 
ΝΤΟΡΑ:                     Μα εγώ…
ΚΑΝΑΛΑΡΧΗΣ:         Αλλά επειδή είμαι πολύ καλός, θα σας δώσω μια τελευταία ευκαιρία. 
                                   Θα κάνετε ένα ρεπορτάζ για τα Χριστούγεννα στην Ελλάδα και θα το δείξουμε μετά τις γιορτές. Από αυτό θα εξαρτηθούν πολλά … Καταλάβατε;;;
ΝΤΟΡΑ:                     Μάλιστα …
ΚΑΝΑΛΑΡΧΗΣ:         Πολύ καλά! Πηγαίνετε!













ΣΚΗΝΗ ΔΕΥΤΕΡΗ –ΠΑΤΡΙΚΟ

(ΑΦΗΓΗΤΗΣ 2, ΝΤΟΡΑ, ΜΗΤΕΡΑ)
ΑΦΗΓΗΤΗΣ 2:     Η Ντόρα απεγνωσμένη, ψάχνει να βρει ιδέες, για το ρεπορτάζ της. Καταφεύγει στη μαμά της, όπως κάνει πάντα στις δύσκολες στιγμές της. Βρισκόμαστε στο πατρικό της σπίτι, όπου συζητάει την ανησυχία της, με την μητέρα της.

ΜΗΤΕΡΑ :         Μην στεναχωριέσαι Ντόρα μου, είσαι πολύ καλή δημοσιογράφος, θα  δεις, το ρεπορτάζ σου για τα Χριστούγεννα θα γίνει πολύ καλό.
ΝΤΟΡΑ:                 Πώς θα γίνει αυτό, μαμά,  παίρνοντας το μικρόφωνο και γυρίζοντας στις αγορές να ρωτάω τον κόσμο για την ακρίβεια των Χριστουγέννων; Αυτό το κάνουν όλοι!
                                θέλω να κάνω κάτι διαφορετικό.
ΜΗΤΕΡΑ :             Γιατί δεν τους δείχνεις πως γιορτάζουν τα αληθινά Χριστούγεννα;
ΝΤΟΡΑ:                Τι εννοείς, πως;
ΜΗΤΕΡΑ :         Να, δες πόσο διαφορετικά γιορτάζουν τα Χριστούγεννα οι οικογένειες στην πολυκατοικία μας. Η οικογένεια για παράδειγμα, που μένει από κάτω μας, του Κου Κώστα, που προσπαθούν να ζουν πνευματικά τα Χριστούγεννα, και από την άλλη, την οικογένεια του Κου Ορέστη, απέναντί τους, όπου ζουν τα Χριστούγεννα κάπως κοσμικά. ΠΑΥΣΗ
ΝΤΟΡΑ:                 Τι είπες τώρα; 
                               Δεν θα τους πάρω απλώς μια συνέντευξη, θα τους ζητήσω να μένω λίγες ώρες στα σπίτια τους για να ΒΙΩΣΩ τον τρόπο τους και να μπορέσω αυτό να το μεταδώσω στον κόσμο. 
                              Μαμά μου είσαι θησαυρός!!!






ΣΚΗΝΗ ΤΡΙΤΗ – ΜΕΣΑ ΝΟΕΜΒΡΙΟΥ
ΣΚΗΝΗ ΧΩΡΙΣΜΕΝΗ ΣΤΑ ΔΥΟ
[bookmark: _GoBack] (ΑΦΗΓΗΤΗΣ 3, ΝΤΟΡΑ, ΟΙΚΟΓΕΝΕΙΑ ΤΟΥ Κου ΚΩΣΤΑ, ΟΙΚΟΓΕΝΕΙΑ ΤΟΥ Κου ΟΡΕΣΤΗ)
ΑΦΗΓΗΤΗΣ 3:      Η Ντόρα μιλάει με τους ανθρώπους των δυο διαμερισμάτων. Τους αναφέρει ό,τι το θέμα του ρεπορταζ είναι το πώς γιορταζουν οι ελληνικές οικογένειες τα Χριστούγεννα και τους ζητάει, να την δέχονται λίγες ώρες την ημέρα. Εκείνοι με χαρά συμφωνούν να συμβάλουν σ΄αυτό. Είναι μέσα Νοεμβρίου και κάνει την πρώτη της επίσκεψη.

ΣΤΟ ΣΠΙΤΙ ΤΟΥ ΚΟΥ ΚΩΣΤΑ (ΧΤΥΠΑΕΙ ΤΟ ΚΟΥΔΟΥΝΙ)
ΟΙ ΟΙΚΟΓΕΝΕΙΑ ΒΡΙΣΚΕΤΑΙ ΣΤΟ ΤΡΑΠΕΖΙ
Κα ΔΗΜΗΤΡΑ:          Καλώς την, καλώς την, πάνω στην ώρα, μόλις καθίσαμε να φάμε.
Κος ΚΩΣΤΑΣ :    Έλα, Έλα κάθισε μαζί μας. Κάθε μεσημέρι φροντίζουμε να μαζευόμαστε, όλη η     οικογένεια στο τραπέζι.
ΝΤΟΡΑ:                    Αα, Ευχαριστώ πολύ! 
Κα ΔΗΜΗΤΡΑ          Να κάνουμε προσευχή; 
ΣΥΚΩΝΟΝΤΑΙ ΓΙΑ ΠΡΟΣΕΥΧΗ
ΧΡΗΣΤΟΣ:            Πάτερ ημών ο εν τοις ουρανοίς, αγιασθήτω το όνομα Σου. Ελθέτω η βασιλεία Σου. Γενηθήτω το θέλημα Σου, ως εν ουρανώ και επί της γης. Τον άρτον ημών τον επιούσιον δος ημίν σήμερον. Και άφες ημίν τα οφειλήματα ημών, ως και ημείς αφίεμεν τοις οφειλέταις ημών. Και μη εισενέγκης ημάς εις πειρασμόν, αλλά ρύσαι ημάς από του πονηρού.
ΕΥΓΕΝΙΑ:                 Δόξα Πατρὶ καὶ Υἱῷ καὶ Ἁγίῳ Πνεύματι. Καὶ νῦν καὶ ἀεὶ καὶ εἰς τοὺς αἰῶνας τῶν αἰώνων. Ἀμήν. Κύριε, ἐλέησον, Κύριε, ἐλέησον Κύριε, ἐλέησον. Χριστὲ ὁ Θεός ημών, εὐλόγησον τὴν βρῶσιν καὶ τὴν πόσιν τῶν δούλων σου, ὅτι Ἅγιος εἶ, πάντοτε· νῦν καὶ ἀεὶ καὶ εἰς τοὺς αἰῶνας τῶν αἰώνων. Ἀμήν.
Κα ΔΗΜΗΤΡΑ:         Ντόρα μου, αυτή την εποχή που διάλεξες να μας έρχεσαι δεν θα ‘χουμε και το gourmet φαγητό. Σήμερα, 15 Νοέμβρη, ξεκινάει η νηστεία των Χριστουγέννων.
ΧΡΗΣΤΟΣ:                Πόσες μέρες είναι μέχρι τα Χριστούγεννα μαμά;
Κα ΔΗΜΗΤΡΑ:          Για… μέτρα;
ΝΤΟΡΑ:          Συγχωρέστε με αν θα σας κουράσω με τις ερωτήσεις μου, αλλά ξέρετε, είμαι δημοσιογράφος, πείτε μου για πιο λόγο νηστεύουμε;
Κος ΚΩΣΤΑΣ :        Ξεκινάμε μια προετοιμασία για την υποδοχή της μεγάλης εορτής της Γεννήσεως του Κυρίου. 
Κα ΔΗΜΗΤΡΑ:     Έτσι προσπαθούμε να έχουμε εγκράτεια από αρτύσιμα φαγητά, να προσέχουμε τι λέει το στόμα μας, τι βλέπουν τα μάτια μας, τι ακούν τα αυτιά μας, που πηγαίνουν τα πόδια μας και να δίνουν ελεημοσύνη με αγάπη και ταπείνωση τα χεράκια μας.
ΣΚΗΝΗ ΤΡΙΤΗ – ΜΕΣΑ ΝΟΕΜΒΡΙΟΥ
ΧΡΗΣΤΟΣ:                  Σαράντα! Σαράντα είναι οι μέρες μέχρι τα Χριστούγεννα.
Κος ΚΩΣΤΑΣ :       Σωστά Χρήστο! 
                               Mε αυτά που είπε η μαμά, και σε συνδυασμό με προσευχή, εκκλησιασμό, μετάνοια και εξομολόγηση προετοιμαζόμαστε όσο μπορούμε καλύτερα για τα Χριστούγεννα.
ΕΥΓΕΝΙΑ:                   Τρώμε όμως ψαράκι μέχρι τις 17 Δεκεμβρίου, σωστά;
Κα ΔΗΜΗΤΡΑ:         Σωστά καλό μου!
ΧΡΗΣΤΟΣ:            Θα φάμε κι αυτά που έπιασα ε; Ντόρα είχαμε πάει με τον μπαμπά για ψάρεμα και έπιασα 3 ψάρια.
ΝΤΟΡΑ :                  Μπράβο Χρήστο!
Κα ΔΗΜΗΤΡΑ:        Λοιπόν τελειώσατε το φαγητό;
ΠΑΙΔΙΑ:                   Νααααι!
Κα ΔΗΜΗΤΡΑ:      Ωραία! Εὐχαριστοῦμέν σοι, Χριστὲ ὁ Θεὸς ἡμῶν, ὅτι ἐνέπλησας ἡμᾶς τῶν ἐπιγείων σου ἀγαθῶν· μὴ στερήσῃς ἡμᾶς καὶ τῆς ἐπουρανίου σου βασιλείας· ἀλλ᾿ ὡς ἐν μέσῳ τῶν Μαθητῶν σου παρεγένου Σωτήρ, τὴν εἰρήνην διδοὺς αὐτοῖς, ἐλθὲ καὶ μεθ᾿ ἡμῶν, καὶ σῶσον ἡμᾶς.
Δι᾿ εὐχῶν τῶν ἁγίων Πατέρων ἡμῶν, Κύριε Ἰησοῦ Χριστέ, ὁ Θεός, ἐλέησον ἡμᾶς. Ἀμήν.

ΝΤΟΡΑ :                  Αχ, όλα ήταν όλα πολύ ωραία, αλλά πρέπει να φύγω. Σας ευχαριστώ πολύ πολύ!
 Κος ΚΩΣΤΑΣ :         Τίποτα, να μας ξανάρθεις σύντομα
ΤΑ ΠΑΙΔΙΑ ΤΗΝ ΑΓΚΑΛΙΑΖΟΥΝ ΚΑΙ ΦΕΥΓΕΙ.





ΣΚΗΝΗ ΤΡΙΤΗ – ΜΕΣΑ ΝΟΕΜΒΡΙΟΥ
ΣΤΟ ΣΠΙΤΙ ΤΟΥ ΚΟΥ ΟΡΕΣΤΗ (ΧΤΥΠΑΕΙ ΤΟ ΚΟΥΔΟΥΝΙ)
Ο ΜΠΑΜΠΑΣ ΤΡΩΕΙ ΜΟΝΟΣ ΤΟΥ, Η ΜΑΜΑ ΣΤΗΝ ΠΟΛΥΘΡΟΝΑ ΔΙΑΒΑΖΕΙ ΠΕΡΙΟΔΙΚΟ, ΤΑ ΠΑΙΔΙΑ ΣΤΟ ΚΙΝΗΤΟ.
Κα ΟΥΡΣΟΥΛΑ:    Καλώς την! Έλα κάθισε.  Θέλεις ένα καφεδάκι;
Κος ΟΡΕΣΤΗΣ:       Τι καφεδάκι, έλα να φάμε.
ΝΤΟΡΑ:              Όχι Κε Ορέστη, ευχαριστώ πολύ, μόλις έφαγα, ένα καφεδάκι θα ήταν ότι  πρέπει.
ΦΕΝΙΑ:                Ντόρα, σ΄ έχω δει στην τηλεόραση.  Από κοντά είσαι πιο ωραία!
ΝΤΟΡΑ:                Σε ευχαριστώ πολύ, κι εσύ είσαι πολύ ωραία.
ΣΩΤΟΣ:              Κι εγώ σ΄ έχω δει! Θα με πάρεις μια μέρα στην εκπομπή σου;
ΝΤΟΡΑ:                 Αν μείνω στο κανάλι… θα σε πάρω στο υπόσχομαι.
Κα ΟΥΡΣΟΥΛΑ:        Γιατί υπάρχει περίπτωση να φύγεις;
ΝΤΟΡΑ:                   Ναι Κα Ούρσουλα… αλλά αφήστε τα, τώρα, αυτά.
Κα ΟΥΡΣΟΥΛΑ:     Λοιπόν, είχαμε σκοπό να πάμε να ψωνίσουμε Χριστουγεννιάτικα στολίδια, είναι μέσα Νοέμβρη και δεν έχουμε στολίσει ακόμα. Έτσι θα μας φτιάξει και η διάθεση. Τι λες πάμε;
ΝΤΟΡΑ:                 Ναι, πάμε γιατί όχι.
Κα ΟΥΡΣΟΥΛΑ:    Ορέστη, ανέβασε εσύ τις κούτες με τα περσινά στολίδια από την αποθήκη.
Κος ΟΡΕΣΤΗΣ:       Έγινε, μέχρι να γυρίσετε θα τις έχω ανεβάσει.
ΦΕΥΓΟΥΝ (ΑΚΟΥΓΕΤΑΙ ΤΡΑΓΟΥΔΙ Νο1 ΑΠΟ ΤΗΝ ΧΟΡΩΔΙΑ) - ΕΠΙΣΤΡΕΦΟΥΝ , ΦΑΙΝΟΝΤΑ ΤΑΛΑΙΠΩΡΗΜΕΝΟΙ
Κος ΟΡΕΣΤΗΣ:       Καλά τι κάνατε τόσες ώρες;
Κα ΟΥΡΣΟΥΛΑ:    Άσε Ορέστη γιατί το κεφάλι μου πάει να σπάσει.
ΣΩΤΟΣ:                 Γιατί βρε μαμά , δεν μου πήρες αυτά που σου ζήτησα;
ΦΕΝΙΑ:                Ούτε εμένα!!!
Κα ΟΥΡΣΟΥΛΑ:    Γιατί φωνάζετε; Δεν σας πήρα τα στολίδια που ζητήσατε, ξοδέψαμε του κόσμου τα       λεφτά,  δεν είχα άλλα μαζί μου. Άντε τώρα, ελάτε να στολίσουμε.
ΝΤΟΡΑ:               Εγώ να σας αφήσω, θα πρέπει να φύγω.
Κος ΟΡΕΣΤΗΣ:     Δεν θα μείνεις να στολίσουμε μαζί;
ΝΤΟΡΑ:                 Όοοχι κε Ορέστη ευχαριστώ , είμαι εξαντλημένη! Γεια σας!
ΠΑΙΔΙΑ:                 Γειααα!

ΣΚΗΝΗ ΤΕΤΑΡΤΗ – ΑΡΧΕΣ ΔΕΚΕΜΒΡΙΟΥ
(ΑΦΗΓΗΤΗΣ 4, ΝΤΟΡΑ, ΟΙΚΟΓΕΝΕΙΑ ΤΟΥ Κου ΚΩΣΤΑ, ΟΙΚΟΓΕΝΕΙΑ ΤΟΥ Κου ΟΡΕΣΤΗ)
ΑΦΗΓΗΤΗΣ 4:      :      Η Ντόρα είναι ενθουσιασμένη από τις πληροφορίες που μαζεύει και νοιώθει γεμάτη από αυτά που βιώνει. Είναι αρχές Δεκεμβρίου και κάνει την δεύτερή της επίσκεψη στα δύο σπίτια.

ΣΤΟ ΣΠΙΤΙ ΤΟΥ ΚΟΥ ΚΩΣΤΑ (ΧΤΥΠΑΕΙ ΤΟ ΚΟΥΔΟΥΝΙ)
Κα ΔΗΜΗΤΡΑ:           Καλώς την!
ΠΑΙΔΙΑ:                       Η Ντορααααα (ΤΗΝ ΑΓΚΑΛΙΑΖΟΥΝ)
Κα ΔΗΜΗΤΡΑ:         Πάνω στην ώρα. Στολίζουμε το δέντρο.
ΧΡΗΣΤΟΣ:                    Έλα να μας βοηθήσεις…
ΝΤΟΡΑ:                     Ευχαρίστως!
Κος ΚΩΣΤΑΣ :            Εγώ θα βάλω να ακούσουμε λίγα τραγουδάκια
ΤΡΑΓΟΥΔΙ Νο 2ΑΠΟ ΤΗΝ ΧΟΡΩΔΙΑ
ΕΥΓΕΝΙΑ:                   Εγώ θα τοποθετήσω την φάτνη!
ΝΤΟΡΑ:                      Για να δω;
ΕΥΓΕΝΙΑ:                   Στη μέση του σπηλαίου βρίσκεται ο μικρός Χριστούλης και δίπλα του η Παναγία να τον κοιτάζει. Πίσω από τον Χριστό βρίσκονται δυο ζώα που τον ζεσταίνουν. Ο Ιωσήφ στέκεται  λίγο πιο μακριά. Από την μια πλευρά έρχονται οι βοσκοί και από την άλλη οι μάγοι με τα δώρα. Από πάνω κρεμασμένοι στο δέντρο οι άγγελοι και το αστέρι στην κορυφή του δέντρου. Έλα βάλτο εσύ που είσαι ψηλή
ΝΤΟΡΑ:                  Πολύ ωραία φάτνη. Έχω μια ερώτηση, γιατί ο Ιωσήφ είναι λίγο πιο μακριά;
ΧΡΗΣΤΟΣ:                      Το έχουμε δει στην Εικόνα της γεννήσεως. Να εκεί!  Πες μαμα…
Κα ΔΗΜΗΤΡΑ:            Αν παρατηρήσεις στην Εικόνα στης γεννήσεως, ο   Ιωσήφ είναι έξω από το σπήλαιο. Δίπλα στον Ιωσήφ στέκεται ένας βοσκός με  πλούσια κάπα και στηρίζεται σε μια μεγάλη ράβδο. Κατά τους ερμηνευτές, πρόκειται για τον κοινό εχθρό διάβολο, με μορφή ανθρώπου – βοσκού, που σπέρνει λογισμούς αμφιβολίας στον Ιωσήφ, για να του θολώσει την εμπιστοσύνη στην Παρθένο Μαρία, της οποίας ανέλαβε την κηδεμονία. 
Κος ΚΩΣΤΑΣ :             Σαν να του έλεγε που είναι η αντρική σου πρωτοκαθεδρία; Που είναι η πατρική σου αυθεντία; Πήγαινε να τα ρυθμίσεις, πήγαινε να τα τακτοποιήσεις. Διεκδίκησε τον ρόλο σου. Γίνε ο πρωταγωνιστής. Γίνε ο ήρωας. Γίνε άντρας!
ΝΤΟΡΑ:                        Δεν πήγε όμως;

ΣΚΗΝΗ ΤΕΤΑΡΤΗ – ΑΡΧΕΣ ΔΕΚΕΜΒΡΙΟΥ
Κος ΚΩΣΤΑΣ :            Όχι, δεν πήγε. Γιατί μόνο τυφλός δεν θα  'βλεπε, πως η σωτηρία του κόσμου την ώρα αυτή περνούσε μέσα από μια γυναίκα. Ο ηρωισμός γι αυτόν δεν ήταν να διεκδικήσει κομμάτι του θαύματος. Ο ηρωισμός ήταν να προστατέψει σιωπηλά. Κι αυτό έκανε.
ΝΤΟΡΑ:                      (ΚΟΙΤΑΖΕΙ ΤΗΝ ΦΑΤΝΗ)-  Πρώτη φορά τα ακούω αυτά…
ΕΥΓΕΝΙΑ:                    Θες ένα μελομακάρονο, να αυτό το αστεράκι, εγώ το έφτιαξα.
ΝΤΟΡΑ:                       Ευχαριστώ πολύ.
ΝΤΟΡΑ:                    Θα πρέπει να φύγω, πέρασα πολύ ωραία. Θα ξανάρθω σε λίγες μέρες. Ευχαριστώ πολύ για όλα!
Κα ΔΗΜΗΤΡΑ:          Να μας ξανάρθεις σύντομα, θα σε περιμένουμε!
ΠΑΙΔΙΑ:                       (ΤΗΝ ΑΓΚΑΛΙΑΖΟΥΝ)


ΣΤΟ ΣΠΙΤΙ ΤΟΥ ΚΟΥ ΟΡΕΣΤΗ (ΧΤΥΠΑΕΙ ΤΟ ΚΟΥΔΟΥΝΙ)
Κα ΟΥΡΣΟΥΛΑ:         Καλώς την
ΝΤΟΡΑ:                     Γεια σας
ΠΑΙΔΙΑ:                     Γεια σου Ντόρα, 
Ο ΜΙΚΡΟΣ ΤΡΕΧΕΙ
ΝΤΟΡΑ:                 Γιατί τρέχεις Σώτο;
ΣΩΤΟΣ:                  Κάνω πρόβες για το θεατρικό του σχολείου.
ΝΤΟΡΑ:                 Αλήθεια, πως λέγεται το θεατρικό σας;
ΣΩΤΟΣ:                  Ο Αγιοβασίλης πήρε Subarou, και εγώ θα είμαι ο Αγιοβασίλης.
ΦΕΝΙΑ:                  Σου αρέσει, Ντόρα, ο στολισμός σπιτιού;
ΝΤΟΡΑ:                 Πολύ ωραίος! Τα φωτάκια, το δέντρο! Πολύ ωραία! Η φάτνη;
Κα ΟΥΡΣΟΥΛΑ:    Φάτνη; Τώρα που το λες καμία βιτρίνα δεν είχε φάτνη και την ξέχασα. Ορέστη, δεν είχαμε στην αποθήκη φάτνη;
Κος ΟΡΕΣΤΗΣ:       Μπαα, γιατί είχαμε πέρυσι φάτνη;
Κα ΟΥΡΣΟΥΛΑ:    Δεν θυμάμαι. 
ΦΕΝΙΑ:                 Μαμά, έτοιμες οι λίστες. Η μια για τα ψώνια που θα χρειαστώ και η άλλη με τα δώρα που πρέπει να πάρω.
ΣΚΗΝΗ ΤΕΤΑΡΤΗ – ΑΡΧΕΣ ΔΕΚΕΜΒΡΙΟΥ
ΣΩΤΟΣ:                  Και εγώ τις έχω έτοιμες.
Κος ΟΡΕΣΤΗΣ:       Καθίστε να κεράσουμε κάτι την Ντόρα και μετά φεύγετε.
Κα ΟΥΡΣΟΥΛΑ:    Θες κουραμπιέ Ντόρα μου ή μελομακάρονο;
ΝΤΟΡΑ:                 Τίποτα κα Ούρσουλα, είμαι εντάξει.
Κα ΟΥΡΣΟΥΛΑ:   Δεν σε ρωτάω για καφέ, θα τον πιούμε έξω που θα πάμε για ψώνια, θα έρθεις μαζί μας ε;
ΝΤΟΡΑ:                   Εεεε, ναι!
Κα ΟΥΡΣΟΥΛΑ:     Ωραία , φύγαμε παιδιά Ορέστη την κάρτα σου!
Κος ΟΡΕΣΤΗΣ:       Οοοορίστε!
ΤΡΑΓΟΥΔΙ Νο 3 ΑΠΟ ΤΗΝ ΧΟΡΩΔΙΑ
ΕΠΙΣΤΡΕΦΟΥΝ ΓΕΜΑΤΟΙ ΨΩΝΙΑ ΚΟΥΡΑΣΜΕΝΟΙ ΓΡΙΝΙΑΖΟΥΝ
ΣΩΤΟΣ:                  Δεν μπορώ άλλο, τα πόδια μου.
ΝΤΟΡΑ:                 Μέσα στα ψώνια που έκανα, πήρα κάτι και για σας.
ΦΕΝΙΑ:                 Αλήθεια τι;
ΝΤΟΡΑ:                 Σας πήρα μια Φάτνη. Θέλετε να σας πω πως τοποθετούνται τα πρόσωπα.
ΠΑΙΔΙΑ:                 Ναι
 ΝΤΟΡΑ:                 Ελάτε… (Αρχίζει να αφηγείται)
ΤΡΑΓΟΥΔΙ Νο 4 (ΦΑΤΝΗ) ΑΠΟ ΤΗΝ ΧΟΡΩΔΙΑ
Κος ΟΡΕΣΤΗΣ:       Πολύ ωραία, θυμήθηκα τα παιδικά μου χρόνια που φτιάχναμε μόνοι μας τις παραστάσεις της Φάτνης.  Ευχαριστούμε πάρα πολύ
ΝΤΟΡΑ:                 Θα πρέπει να φύγω τώρα.
Κα ΟΥΡΣΟΥΛΑ:    Να πας στο καλό, ευχαριστούμε για το δώρο σου. Α! την παραμονή των Χριστουγέννων θα έρθεις στο ρεβεγιόν που θα κάνουμε, ε;
ΝΤΟΡΑ:                 Ευχαρίστως, θα τα πούμε!






ΣΚΗΝΗ ΠΕΜΠΤΗ – ΠΑΡΑΜΟΝΗ ΧΡΙΣΤΟΥΓΕΝΝΩΝ
(ΑΦΗΓΗΤΗΣ 5, ΝΤΟΡΑ, ΟΙΚΟΓΕΝΕΙΑ ΤΟΥ Κου ΚΩΣΤΑ, ΓΙΑΓΙΑ, ΟΙΚΟΓΕΝΕΙΑ ΤΟΥ Κου ΟΡΕΣΤΗ, ΚΑΛΕΣΜΕΝΟΙ ΤΟΥ Κου ΟΡΕΣΤΗ)
ΑΦΗΓΗΤΗΣ 5:  Είναι παραμονή Χριστουγέννων. Αφού η Ντόρα είναι καλεσμένη στο ρεβεγιόν του κου Ορέστη , σκέφτηκε να  περάσει πιο νωρίς από το σπίτι του κου Κώστα.

ΣΤΟ ΣΠΙΤΙ ΤΟΥ ΚΟΥ ΚΩΣΤΑ (ΧΤΥΠΑΕΙ ΤΟ ΚΟΥΔΟΥΝΙ)
Κα ΔΗΜΗΤΡΑ:           Καλώς την!
ΠΑΙΔΙΑ:                       Η Ντορααααα (ΤΗΝ ΑΓΚΑΛΙΑΖΟΥΝ)
Κος ΚΩΣΤΑΣ :            Έλα κάθισε, αυτές τις μέρες θα έχουμε μαζί μας και την Γιαγιά. Να σας συστήσω, από δω η γιαγιά Σοφία, από δω η Ντόρα, φίλη μας δημοσιογράφος.
ΓΙΑΓΙΑ:                   Την ξέρω την Ντόρα από την τηλεόραση.
ΝΤΟΡΑ:                 Χάρηκα πολύ!
Κα ΔΗΜΗΤΡΑ:    Τι να σου δώσω; Για καφεδάκι είναι λίγο αργά, θέλεις λίγο τσαγάκι που πίνουμε όλοι μας
ΝΤΟΡΑ:                 Ναι ευχαριστώ πολύ. Θα κάνετε ρεβεγιόν σήμερα;
Κα ΔΗΜΗΤΡΑ:    Ρεβεγιόν; Σήμερα παραμονή Χριστουγέννων; Το ακούω και αλλού και είναι πολύ λυπηρό.
ΝΤΟΡΑ:                Γιατί είναι λυπηρό;
Κα ΔΗΜΗΤΡΑ:        Μα αύριο είναι Χριστούγεννα, για αυτή την ημέρα προετοιμαζόμασταν 40 ημέρες πριν, θυμάσαι που συζητούσαμε για την νηστεία. Σήμερα δεν τρώμε ούτε λάδι.  Να γίνει την παραμονή της Πρωτοχρονιάς το καταλαβαίνω αλλά όχι και των Χριστουγέννων.
Κος ΚΩΣΤΑΣ :         Η Θεία Λειτουργία ξεκινάει πολύ νωρίς, πολύ πριν ξημερώσει, για να μας θυμίσει την νύχτα των Χριστουγέννων.
ΓΙΑΓΙΑ:                   Στο χωριό ξεκινάει στις 4 και τελειώνει στις 7.
Κα ΔΗΜΗΤΡΑ:       Πηγαίνουμε και εμείς νωρίς, με τα παιδιά, κοινωνούμε, με την χάρη του Θεού, και νοιώθουμε πολύ χαρά πολύ γιορτινά!
ΕΥΓΕΝΙΑ:           Μετά τρώμε το καλύτερο πρωινό. Ever!
ΧΡΗΣΤΟΣ:                Αυγοφέτες με μερέντα!!!
Κα ΔΗΜΗΤΡΑ:   Ναι, και μετά ξεκινάμε τα μαγειρέματα για το μεσημεριανό γιορτινό τραπέζι. Θα έρθεις; Γιορτάζει και ο Χρηστάκος μας.
ΝΤΟΡΑ:               Πολύ ωραία, ευχαρίστως.


ΣΚΗΝΗ ΠΕΜΠΤΗ – ΠΑΡΑΜΟΝΗ ΧΡΙΣΤΟΥΓΕΝΝΩΝ
ΕΥΓΕΝΙΑ:           Να πούμε την Άγια Νύχτα, όπως την λέμε κάθε χρόνο στην παραμονή των Χριστουγέννων πριν κοιμηθούμε;
Κα ΔΗΜΗΤΡΑ:   Ναι αμέ…
ΤΡΑΓΟΥΔΙ Νο 5 (ΑΓΙΑ ΝΥΧΤΑ) ΑΠΟ ΤΗΝ ΧΟΡΩΔΙΑ

ΝΤΟΡΑ:               Πολύ ωραία, θα τα πούμε αύριο λοιπόν. Καλό βράδυ!
ΓΙΑΓΙΑ:                   Καλό ξημέρωμα αύριο με υγεία!
ΠΑΙΔΙΑ:              (ΤΗΝ ΑΓΚΑΛΙΑΖΟΥΝ)


ΣΤΟ ΣΠΙΤΙ ΤΟΥ ΚΟΥ ΟΡΕΣΤΗ (ΧΤΥΠΑΕΙ ΤΟ ΚΟΥΔΟΥΝΙ)
ΣΤΟ ΣΠΙΤΙ ΥΠΑΡΧΟΥΝ ΚΑΛΕΣΜΕΝΟΙ. ΤΟ ΤΡΑΠΕΖΙ ΕΙΝΑΙ ΓΕΜΑΤΟ.
Κα ΟΥΡΣΟΥΛΑ:    Καλώς την, έλα πέρασε!
ΦΕΝΙΑ:                 Έλα εδώ, σου έχω κρατήσει θέση
Κος ΟΡΕΣΤΗΣ:       Άντε γεια μας, καλά Χριστούγεννα!
ΣΩΤΟΣ:                  Merry Christmas!
Κο ΔΗΜΗΤΡΗΣ:  Έχεις ανοίξει το καλύτερο κρασί κουμπάρε, ε;
Κος ΟΡΕΣΤΗΣ:       Εμ! Χριστούγεννα έχουμε άμα δεν το πιούμε τώρα, πότε θα το πιούμε.
Κα ΕΙΡΗΝΗ:       Άντε στην υγειά μας! (Γελάνε)
ΤΡΑΓΟΥΔΙ Νο 6 ΑΠΟ ΤΗΝ ΧΟΡΩΔΙΑ
ΝΤΟΡΑ:               Εγώ θα πρέπει να φύγω, έχω λίγο ζαλιστεί από το κρασί.
Κα ΟΥΡΣΟΥΛΑ:    (ΜΕΘΥΣΜΕΝΗ)  Άντε καληνύχτα και του χρόνου.
Κος ΟΡΕΣΤΗΣ:       Merry Christmas! (ΓΕΛΑΝΕ)

ΣΚΗΝΗ EKTH – ΑΝΗΜΕΡΑ ΧΡΙΣΤΟΥΓΕΝΝΩΝ
(ΑΦΗΓΗΤΗΣ 6, ΝΤΟΡΑ, ΟΙΚΟΓΕΝΕΙΑ ΤΟΥ Κου ΚΩΣΤΑ, ΚΑΛΕΣΜΕΝΟΙ ΤΟΥ Κου ΚΩΣΤΑ, ΟΙΚΟΓΕΝΕΙΑ ΤΟΥ Κου ΟΡΕΣΤΗ)
ΑΦΗΓΗΤΗΣ 6:  Ανήμερα Χριστουγέννων. Η Ντόρα είναι σχεδόν άρρωστη από το χθεσινοβραδινό ρεβεγιόν, αλλά δεν μπορεί να μην πάει στην γιορτή του μικρού Χρήστου. Έτσι επισκέπτεται το σπίτι του Κου Κώστα.
ΣΤΟ ΣΠΙΤΙ ΤΟΥ ΚΟΥ ΚΩΣΤΑ (ΧΤΥΠΑΕΙ ΤΟ ΚΟΥΔΟΥΝΙ)
ΝΤΟΡΑ:               Χρόνια πολλά!
Κα ΔΗΜΗΤΡΑ:   Χρόνια πολλά Ντόρα μου!
ΤΟΥΣ ΧΑΙΡΕΤΑ ΟΛΟΥΣ (ΥΠΑΡΧΟΥΝ ΦΙΛΟΞΕΝΟΥΜΕΝΟΙ)
ΝΤΟΡΑ:               Χρηστάκη πολύχρονος!!! Να σε χαιρόμαστε, καλή πρόοδο! Αυτό είναι για σένα!
ΧΡΗΣΤΟΣ:               Ευχαριστώ πολύ! (ΤΡΕΧΕΙ ΧΑΡΟΥΜΕΝΟΣ)
Κα ΔΗΜΗΤΡΑ:    Τι έχεις Ντόρα μου, δεν σε βλέπω καλά;
ΝΤΟΡΑ:               Αφήστε τα Κα Δήμητρα. Απομεινάρια της χθεσινής νύχτας. Μήπως έχετε ένα παυσίπονο, γιατί πάει να μου σπάσει το κεφάλι.
Κα ΔΗΜΗΤΡΑ:    Βεβαίως παιδί μου.
Κος ΚΩΣΤΑΣ :      Έλα Ντόρα μου, έλα να φάμε, έχουμε και επισκέπτες τους νονούς του Χρήστου!
ΝΤΟΡΑ:                 Χάρηκα! Μην μου μιλάτε για φαγητό, κε Κώστα, ανακατεύομαι! 
Κα ΔΗΜΗΤΡΑ:    Ορίστε Ντόρα μου.
ΝΤΟΡΑ:                 Ευχαριστώ πολύ! 
Κος ΚΩΣΤΑΣ :         Ντόρα, πως πάει το ρεπορτάζ;
ΝΤΟΡΑ:                 Απρόσμενα καλά Κε Κώστα. Νοιώθω ότι θέλω να σας πω κάτι. Σας βλέπω χαρούμενους, βλέπω να έχετε μια χαρά διαφορετική από του κόσμου τούτου, μια χαρά πιο γεμάτη πιο ολοκληρωμένη, πιο ουσιαστική!
Κα ΔΗΜΗΤΡΑ:    Είναι η χαρά από την παρουσία του Θεού στην ζωή μας Ντόρα μου. Εύχομαι όλος ο κόσμος να αποκτήσει αυτή τη χαρά!
 ΝΤΟΡΑ:                 Να ρωτήσω, εσείς δεν μαλώνετε ποτέ;
 Κα ΔΗΜΗΤΡΑ:    Πως δεν μαλώνουμε, και με τον Κώστα Μαλώνουμε και με τα παιδιά, αλλά φροντίζουμε να μην περάσουν πολλές ώρες που να είμαστε μαλωμένοι. Μέχρι να κοιμηθούμε το βράδυ προσπαθούμε, να τα βρούμε.
ΝΤΟΡΑ:                 Είμαι πολύ ευγνώμων που σας γνώρισα!
 Κος ΚΩΣΤΑΣ :         Κι εμείς Ντόρα μου! Είμαστε πολύ χαρούμενοι που είσαι μαζί μας!
ΝΤΟΡΑ:                 Ευχαριστώ Κε Κώστα, σας χαιρετώ τώρα!
ΣΚΗΝΗ ΕΒΔΟΜΗ – ΑΝΗΜΕΡΑ ΠΡΩΤΟΧΡΟΝΙΑΣ
(ΑΦΗΓΗΤΗΣ 7, ΝΤΟΡΑ, ΟΙΚΟΓΕΝΕΙΑ ΤΟΥ Κου ΚΩΣΤΑ, ΟΙΚΟΓΕΝΕΙΑ ΤΟΥ Κου ΟΡΕΣΤΗ)
ΑΦΗΓΗΤΗΣ 7:  Ανήμερα πρωτοχρονιάς. Η Ντόρα θα κάνει την τελευταία της επίσκεψη στα δυο σπίτια. Θα μαζέψει τις τελευταίες της πληροφορίες για το ρεπορτάζ. Θα επισκεφτεί  πρώτα στο σπίτι του Κου Ορέστη.

ΣΤΟ ΣΠΙΤΙ ΤΟΥ ΚΟΥ ΟΡΕΣΤΗ (ΧΤΥΠΑΕΙ ΤΟ ΚΟΥΔΟΥΝΙ)
Κα ΟΥΡΣΟΥΛΑ:    Καλή χρονιά!!!
ΝΤΟΡΑ:            Καλή χρονιά χρόνια πολλά (ΤΟΥΣ ΧΑΙΡΕΤΑΕΙ ΟΛΟΥΣ ΚΑΙ ΚΑΘΕΤΕ ΣΤΟ ΤΡΑΠΕΖΙ)
Κα ΟΥΡΣΟΥΛΑ:    Ορίστε το πιάτο σου, φάε με την ησυχία σου!
ΝΤΟΡΑ:            Ευχαριστώ πολύ! Πως πήγε η γιορτή στο σχολείο σας παιδιά;
ΣΩΤΟΣ:                Τέλεια! Εγώ ήμουν πολύ γρήγορος Άγιος Βασίλης με το Subarou
ΦΕΝΙΑ:               Εμένα, δεν μου πολυάρεσε  η γιορτή της τάξης μου. Μου άρεσε όμως το θεατρικό του δεύτερου τμήματος. Το κοριτσάκι με τα σπίρτα! 
ΝΤΟΡΑ:            Όντως, ήταν  πάρα πολύ ωραίο θεατρικό!
Κα ΟΥΡΣΟΥΛΑ:    Είναι η ώρα για την Βασιλόπιτα, Ορέστη θα κόψεις την;
Κος ΟΡΕΣΤΗΣ:       Βεβαίως! Λοιπόν όποιος κερδίσει το φλουρί, έχει 20 Ευρώ.
Κα ΟΥΡΣΟΥΛΑ:    Μμμ, καταξοδεύτηκες, τσιγκούνη!
 Κος ΟΡΕΣΤΗΣ:      Λοιπόν. Το πρώτο κομμάτι για τον Χριστό, την Παναγία και τον Άγιο Βασίλη, το δεύτερο για μένα, το τρίτο για την Ούρσουλα, το επόμενο για σένα Ντόρα, το  άλλο για την Φένια και το τελευταίο για σένα Σώτο.
ΦΕΝΙΑ:                 Να το, το πέτυχα, το πέτυχα. Μπαμπά το εικοσάευρω!
ΣΩΤΟΣ:                  Αααα, εγώ ποτέ δεν κερδίζω. Θυμώνει και φεύγει.
Κα ΟΥΡΣΟΥΛΑ:    Τι θα κάνουμε τώρα;
Κος ΟΡΕΣΤΗΣ:       Θα σου πώ. Πάρε αυτό το κέρμα και βάλ’ το στο κομμάτι του.
Κα ΟΥΡΣΟΥΛΑ:    Για συνεχίστε να ψάχνετε, αυτή η Βασιλόπιτα έχει 2 φλουριά.
ΣΩΤΟΣ:                  Δύο φλουριά; Για να δω; Α, να το κέρδισα κι εγώ.
Κος ΟΡΕΣΤΗΣ:       Μπράβο Σώτο έλα να σου δώσω κι εσένα ένα εικοσάευρω.
ΣΚΗΝΗ ΕΒΔΟΜΗ – ΑΝΗΜΕΡΑ ΠΡΩΤΟΧΡΟΝΙΑΣ
ΝΤΟΡΑ:             Θα ήθελα να σας ευχαριστήσω για την φιλοξενία σας. Είστε πολύ δοτικοί. Σήμερα είναι η τελευταία μέρα του ρεπορτάζ.
Κα ΟΥΡΣΟΥΛΑ:    Παρακαλούμε Ντόρα μου, ελπίζω να βοηθήσαμε.
ΝΤΟΡΑ:             Με το παραπάνω! Γεια σας, δεν θα χαθούμε!
ΤΟΥΣ ΧΑΙΡΕΤΑ ΟΛΟΥΣ


ΣΤΟ ΣΠΙΤΙ ΤΟΥ ΚΟΥ ΚΩΣΤΑ (ΧΤΥΠΑΕΙ ΤΟ ΚΟΥΔΟΥΝΙ)
Κα ΔΗΜΗΤΡΑ:    Καλή χρονιά!
ΝΤΟΡΑ:            Καλή χρονιά χρόνια πολλά (ΤΟΥΣ ΧΑΙΡΕΤΑΕΙ ΟΛΟΥΣ ΚΑΙ ΚΑΘΕΤΕ ΣΤΟ ΤΡΑΠΕΖΙ)
Κος ΚΩΣΤΑΣ :     Έλα Ντόρα θα κόψουμε την ΑγιοΒασιλόπιτα. Όποιος το βρει θα πάρει 20 ευρώ. Το πρώτο κομμάτι για τον Χριστό, το δεύτερο για την Παναγία μας, το τρίτο για τον Άγιο Βασίλειο, το επόμενο για τον φτωχό, και ξεκινάμε από τον μικρότερο, το επόμενο στον Χρήστο. Ωχ, κάτι βρήκε το μαχαίρι. Το φλουρί είναι ανάμεσα στου φτωχού και του Χρήστου το κομμάτι. Έλα Χρήστο μου και διαχειρίσου το όπως νομίζεις. Και τα κομμάτια των υπολοίπων…
ΝΤΟΡΑ:            Μπράβο Χρηστάκη πάντα τυχερός!
ΧΡΗΣΤΟΣ:           Ευχαριστώ Ντόρα.
ΕΥΓΕΝΙΑ:           Ντόρα να σου δείξουμε τα δώρα μας;
ΝΤΟΡΑ:            Ναι αμέ!
ΤΗΝ ΩΡΑ ΠΟΥ ΒΡΙΣΚΟΝΤΑΙ ΣΤΑ ΠΑΙΧΝΙΔΙΑ. ΧΤΥΠΑ ΤΟ ΚΟΥΔΟΥΝΙ
ΖΗΤΙΑΝΟΣ:        Χρόνια πολλά, καλή χρόνια. Θα μου δώσετε και μένα κάτι;
 Κα ΔΗΜΗΤΡΑ:    Καλή χρονιά και σε σένα. Περίμενε να σου ετοιμάσω κάτι.
ΕΥΓΕΝΙΑ:           Μαμά ποιος είναι;
Κα ΔΗΜΗΤΡΑ:    Ένας κύριος που ζητάει βοήθεια;
ΕΥΓΕΝΙΑ:           Δηλαδή είναι φτωχός;
Κα ΔΗΜΗΤΡΑ:    Ναι παιδί μου
ΧΡΗΣΤΟΣ:           Φτωχός;;; Μαμά τι ετοίμασες;
Κα ΔΗΜΗΤΡΑ:    Μια τσάντα με φαγητά.
ΧΡΗΣΤΟΣ:           Δώστα μου θα του τα δώσω εγώ. 
                         Ορίστε αυτά τα φαγητά και δέκα ευρώ, σου ανήκουν!
ΖΗΤΙΑΝΟΣ:        Μα, πως μου ανήκουν;
ΧΡΗΣΤΟΣ:           Σου ανήκουν, σου ανήκουν.
ΖΗΤΙΑΝΟΣ:        Ευχαριστώ πολύ. Ο Θεός να σας τα πολλαπλασιάσει! Καλή χρονιά!
ΝΤΟΡΑ:            Πολύ συγκινητικό αυτό που έκανες Χρήστο, έλα να σε πάρω μια αγκαλιά. Σας ευχαριστώ πολύ όλους. Πήρα πολλά από σας! Καλή χρονιά , θα τα πούμε σύντομα! ΤΟΥΣ ΧΑΙΡΕΤΑ ΟΛΟΥΣ



ΣΚΗΝΗ ΟΓΔΟΗ (ΣΤΟ ΚΑΝΑΛΙ)
(ΑΦΗΓΗΤΗΣ 8, ΚΑΝΑΛΑΡΧΗΣ, ΝΤΟΡΑ)
ΑΦΗΓΗΤΗΣ 8:   Το ρεπορτάζ της Ντόρας ολοκληρώθηκε. Το ετοίμασε και το πήγε στον γνωστό καναλάρχη.
ΝΤΟΡΑ:             Ορίστε κε Ελέγχωταπανταόπουλε , έτοιμο το ρεπορταζ που μου αναθέσατε.
ΚΑΝΑΛΑΡΧΗΣ:       Ελπίζω να ‘ναι τόσο καλό έτσι ώστε να σε κρατήσει στην θέση σου.
ΝΤΟΡΑ:            Δεν ξέρω αν είναι τόσο καλό για σας. Ξέρω όμως ότι  από την έρευνα για το πώς περνάει ο Έλληνας τα Χριστούγεννα, είδα ποια είναι η δική μου στάση, σ΄ αυτές τις γιορτές, πως τις γιόρταζα μέχρι τώρα και πως θα τις γιορτάζω στο μέλλον!





